ยกขบวนผลไม้และผลิตภัณฑ์ภาคตะวันออกสู่เมืองกรุง ในงาน The Color of Durian and Eastern Fruits @The Market Bangkok
นายเข้มแข็ง ยุติธรรมดำรง อธิบดีกรมส่งเสริมการเกษตร เปิดเผยภายหลังเป็นประธานเปิดงาน The Color of Durian and Eastern Fruits @The Market Bangkok : ตลาดทุเรียนหลากสายพันธุ์พร้อมผลไม้จากภาคตะวันออกว่า ประเทศไทยถือเป็นผู้นำด้านการผลิตการส่งออกผลไม้เมืองร้อนที่มีชื่อเสียงที่สุดและมีมูลค่าการส่งออกเป็นอันดับหนึ่งในภูมิภาคอาเซียน ผลไม้เศรษฐกิจที่สำคัญได้แก่ ทุเรียน มังคุด เงาะ ลำไย มะม่วง สับปะรด ลองกอง กล้วยไข่ และขนุน เป็นต้น แหล่งผลิตผลไม้ที่สำคัญ ได้แก่ ภาคตะวันออก ภาคใต้ และภาคเหนือ ซึ่งตลอดระยะเวลาหลายปีที่ผ่านมา ผลไม้ถือเป็นสินค้าเกษตรที่นำรายได้เข้าสู่ประเทศจำนวนมหาศาลต่อปี ส่งผลให้เกษตรกรชาวสวนผลไม้โดยเฉพาะทุเรียน มีรายได้และความเป็นอยู่ที่ดีขึ้น โดยเฉพาะในช่วงนี้ที่ผลไม้ภาคตะวันออกกำลังออกสู่ตลาด มีปริมาณการส่งออกอยู่ที่ร้อยละ 50 – 55 กรมส่งเสริมการเกษตร จึงได้จัดกิจกรรมเพื่อส่งเสริมการบริโภคผลไม้ภายในประเทศ เช่น การจำหน่ายตรงกับผู้บริโภค ไม่ว่าจะเป็นแบบออนไลน์ ออฟไลน์ หรือการท่องเที่ยวเชิงเกษตร อย่างต่อเนื่อง วันนี้จึงได้จัดงานดังกล่าว ภายใต้โครงการจัดงานส่งเสริมการบริโภคสินค้าไม้ผลอัตลักษณ์คุณภาพดีข้ามถิ่นนอกแหล่งผลิตขึ้น ระหว่างวันที่ 11 – 15 พฤษภาคม 2565 ที่ เดอะ มาร์เก็ต บางกอก เขตปทุมวัน กรุงเทพมหานคร ส่งเสริมทุเรียนและผลไม้คุณภาพดีของภาคตะวันออกให้เป็นที่ประจักษ์และสร้างความเชื่อมั่นความเป็นผลไม้คุณภาพดี ให้กับผู้บริโภคในการขยายตลาดภายในประเทศและถือเป็นการตอกย้ำ และต่อยอดความเป็นคุณภาพสินค้าเกษตรของภาคตะวันออก โดยเฉพาะ ทุเรียน และผลไม้เอกลักษณ์พิเศษประจำถิ่น ให้เป็นที่เชื่อมั่นของผู้บริโภค ขณะเดียวกัน ยังเป็นการนำเสนอให้เห็นถึงความหลากหลายของพันธุ์ทุเรียน ที่ส่วนใหญ่ไม่ค่อยพบเห็นสำหรับภายในงานมีกิจกรรมที่น่าสนใจมากมาย ประกอบด้วย การแสดงสายพันธุ์ทุเรียนพื้นเมืองหายากมากกว่า 100 สายพันธุ์ โดยได้มีการนำตัวอย่างจริงมาแสดงกว่า 15 สายพันธุ์ รวมถึงการจำหน่ายทุเรียน ผลไม้อัตลักษณ์ สินค้าเกษตรแปรรูปและเมนูสร้างสรรค์ใหม่จากทุเรียน โดยมีรูปแบบการจำหน่าย ทั้งการจำหน่ายตรงระหว่างเกษตรกรและผู้บริโภคในงาน การจำหน่ายแบบไลฟ์สดผลไม้ พร้อมบริโภคและบริการส่งตรงถึงผู้บริโภค และการสั่งจองแบบ Pre- Order ซึ่งจะจัดส่งให้ภายหลังการจัดงาน